钦定古今图书集成/明伦汇编/官常典/第220卷 > 蔡齐
## 钦定古今图书集成/明伦汇编/官常典/第220卷 > 蔡齐

按《宋史》本传：齐字子思，其先洛阳人也。曾祖绾，为莱
州胶水令，因家焉。齐少孤，依外家刘氏。举进士第一。
仪状俊伟，举止端重，真宗见之，顾宰相寇准曰：“得人
矣。”诏金吾给七驺，传呼以宠之。状元给驺，自齐始也。
除将作监丞、通判兖州，徙维州，以秘书省著作郎、直
集贤院。仁宗初，为司谏、修起居注，改尚书礼部员外
郎兼侍御史知杂事。钱惟演守河阳，请曲赐镇兵钱，
章献太后将许之。齐曰：“上新即位，惟演外戚，请偏赏
以示私恩，不可许。”遂劾奏惟演，以起居舍人知制诰。
入为翰林学士，加侍读学士。太后大出金帛修《景德
寺》，遣内侍罗崇勋主之，命齐为文记之。崇勋阴使人
诱齐曰：“趣为记，当得参知政事矣。”齐久之不上，崇勋
谗之，罢为龙图阁学士、知河南府。参知政事鲁宗道
固争留之，不能得。以亲老改密州，徙应天府。召为右
谏议大夫、御史中丞。太后崩，遗诰以杨太妃为皇太
后，同裁制军国事。阁门趣百官贺，齐使台吏毋追班，
乃入白执政曰：“上春秋富，习知天下情伪，今始亲政
事，岂宜使女后相踵称制乎？”遂罢预政。复为龙图阁
学士、权三司使。有飞语传荆王元俨为天下兵马都
元帅者，捕得系狱，连逮甚众。帝怒，使齐按问之，齐曰：
“此小人，无知，不足治，且无以安荆王。”帝悟，遽释之。拜
枢密副使。交阯虐其部人，款宜州自归者八百馀人，
议者谓不可内。齐曰：“蛮人去暴而归有德，却之不祥。
请给荆湖闲田使自营，若纵去，当不复还旧部，必聚
而为盗贼矣。”不从。后数年，蛮果为乱，蜀大姓王齐雄
坐杀人除名。齐雄，太后姻家，未更赦复官，齐曰：“果如
此，法挠矣。”明日，入奏事曰：“齐雄恃势杀人，不死，又亟
授以官，是以恩废法也。”帝曰：“降一等与官，可乎？”齐曰：
“以恩废法，如朝廷何？”帝勉从之，乃抵齐雄罪。钱惟演
附丁谓，《枢密题名》，辄削去寇准姓氏，云“逆准不书。”齐
言于仁宗曰：“寇准忠义闻天下，社稷之臣也，岂可为
奸党所诬哉！”仁宗遽令磨去。郭皇后废将，立富人陈
氏女为后，齐极论之。拜礼部侍郎、参知政事。契丹祭
天于幽州，以兵屯境上。辅臣欲调兵备边，与齐迭议
帝前，《齐书》三策，料契丹必“不叛盟。”王曾与齐善，曾与
夷简不相能，曾罢相，齐亦以户部侍郎归班。寻出知
颍州，卒，年五十二。赠兵部尚书，谥曰文忠。颍人见其
故吏朱采会丧，犹号泣思之。齐方重有风采，性谦退，
不妄言，有善未尝自伐。丁谓秉政，欲齐附己，齐终不
往。少与徐人刘颜善，颜罪废，齐上其书数十万言，得
复官。颜卒，又以女妻其子庠，所荐庞籍、杨偕、刘随、段
少连，后率为名臣。始，齐无子，以从子延庆为后，既殁，
有遗腹子曰延嗣。